《寄题刘潜夫于蒍于斋》
宋代·陈孔硕

昔闻子元子，爱歌于蒍于。
遣风今有继，此意古为徒。
犊价逾刀剑，原饴变堇荼。
闻弦知岂弟，连袂此欢呼。
近事先苞篚，何人问牧芻。
聚星亭涧好，容我受廛无。

作者简介：宋福州侯官人，字肤仲，号北山。少刻志学古，以圣贤自期，从张栻、吕祖谦游，后偕其兄孔夙师事朱熹于武夷。孝宗淳熙二年进士。历知邵武、瑞金，为淮东、广西提举常平，仕至秘阁修撰。以数忤史弥远，为所不容，归而杜门著书。学者称北山先生。有《中庸大学解》、《北山集》。